MRB Ukraina bilan urushdagi Rossiya qo‘shinlarining yo‘qotishlarini baholadi. Hisob-kitoblarga ko‘ra 2-4 ming odam halok bo‘lgan

Rossiya qo‘shinlaridan Ukrainadagi urushda 2-4 ming nafar askar halok bo‘lgan. Markaziy razvedka boshqarmasi direktori Uilyam Berns Rossiyaning yo‘qotishlarini shunday baholagan, deb xabar bermoqda Sky News.

Shuningdek, Berns Ukrainani kelgusida bir nechta sershovqin, vahimali, tahlikali haftalar kutayotganini taxmin qilgan.
Rossiya Mudofaa vazirligi faqat bir marta urushda halok bo‘lgan askarlar haqida 2-mart kuni rasmiy axborot bergan. Vazirlik xabariga ko‘ra, 2-mart holati bo‘yicha 498 nafar askar halok bo‘lgan, 1597 nafar harbiy yaralangan.
Ukraina harbiy qo‘mondonligi urush boshlanganidan buyon Rossiya armiyasining yo‘qotishlari, taxminan, 12 ming nafar askar ekanligini qayd etgan. Biroq idora asirga tushganlar va yaralanganlar ham mazkur raqamga taalluqli yoki aksincha unday emasligi borasida aniq ma’lumot bermagan.
Rossiya—Ukraina urushiga oid tezkor, ishonchli yangiliklar va ma’lumotlarni “Daryo”ning Live sahifasi orqali kuzatib boring → @Daryo_Live